Grimsbø ga seg etter ny hodesmell: – Tok ingen sjanser
– Det skal ikke så mye til når man nettopp har fått en smell, men det var ikke i nærheten av å være så hardt nå. Det gikk fint, men jeg fikk litt kjenning med det og da var det best å ta noen minutter med ro. Vi tok ingen sjanser, sier Grimsbø til VG etter 26-25-seieren mot Montenegro. Spillerbørsen: Er du enig i VGs vurdering? Episoden skjedde helt på tampen av en meget hektisk første omgang. Nora Mørk hadde nettopp ordnet sin første scoring på straffe til 13-9 da Montenegro kom i angrep, og et kanonskudd smalt i stolpen før ballen traff hodet til Grimsbø og gikk i mål. Under oppvarmingen før møtet med Kasakhstand i forrige uke fikk Grimsbø en smell i hodet og nakken etter å ha blitt truffet av en ball. Nå var hun altså uheldig igjen. Keeperen ble sittende å få litt hjelp inne i målet mens Sanna Solberg kom med noen trøstende ord. Grimsbø forlot banen, ble sittende med ispose mot hodet og kom aldri innpå igjen. Silje Solberg reddet den første avslutningen, og vartet opp med flere viktige redninger utover i 2. omgang.Helt på tampen av nervedramaet fikk også Silje Solberg en smell i hodet da Katarina Bulatovic dundret et skudd rett i ansiktet på keeperen. Et øyeblikk var det bekymring for at Norge ikke hadde noen keeper igjen, men Solberg kom seg på bena og kunne fortsette. – Hadde du vært aktuell hvis Silje Solberg ikke kunne spilt? – Ja, jeg var klar for å steppe inn, og jeg hadde meldt meg klar i pausen. Det hadde gått helt fint, sier Grimsbø. Magisk Mørk snudde kampen etter svak åpning Norge spiller nå semifinale mot Romania, samme lag som ble slått i gruppespillet. I en eventuell finale venter vinneren av Nederland mot Polen etter at sistnevnte overraskende slo ut Russland. – Wow! Tapte Russland for Polen? Det var virkelig overraskende, men vi får en tøff kamp mot Romania, spår Grimsbø. PS! VG har plukket ut tidenes beste norske landslag i håndball. Nå kan du stemme frem ditt eget favorittlag.
Kari Aalvik Grimsbø (30) har allerede slitt med en hodesmell hun fikk tidlig i mesterskapet. Mot Montenegro ble hun tatt av banen etter å ha fått ballen knallhardt i hodet mot slutten av første omgang.